**Jõhvi Kesklinna Kool** on põhikool Jõhvis aadressil Narva mnt 16. Õppekeel on vene keel.

|  |  |
| --- | --- |
| Hoiatus! | **Võimalik autoriõiguste rikkumine!**  Kui on olemas/saadud luba teksti kasutamiseks litsentsi CC BY-SA 3.0 tingimustel, siis edasta aadressile permissions-etättwikimedia.org kiri, milles autor kinnitab, et on nõus teksti kasutamisega selle litsentsi tingimustel.

Võimalikuks lahenduseks on ka teksti ümbersõnastamine, sest faktid ei ole autoriõigustega kaitstud. |

   Teksti allikas:

Ajalugu
-------

1967. aastal jagunes Kohtla-Järve 6. Keskkool kaheks. Uus kool sai nimeks Kohtla-Järve 16. 8-klassiline kool, see mahutati Jõhvi Rahu tänava kahekorruselisse hoonesse. Koolis olid ka raamatukogu, väike saal ja poiste tööõpetuse klassid eraldiasuvas hoones kooliõuel. Õppeasutusel oli ka ühiselamu väikses ühekorruselises kõrvalhoones. Spordisaali koolil ei olnud.

Kooli esimeseks direktoriks sai Nelli Filippova ja õppealajuhatajaks Fernanda Ennok. Ennok oli entusiastlik koolijuht, kogu kooli kollektiiv püüdis astuda direktoriga ühte sammu ja minna kaasa ajastu uuendusliku vaimuga. Kohtla-Järve rajooni koolidevahelistel ülevaatustel oli kool Filippova ametiajal pidevalt parimate seas.

Õpilaste arv koolis kasvas pidevalt, olemasolev hoone ei suutnud enam kõiki õpilasi mahutada ning valitsus otsustas ehitada koolile uus kaasaegne hoone. Ehitus algas 1975. aasta alguses ning sama aasta 1. septembriks oli uus maja valmis. Kool muutus kaheksaklassilisest keskkooliks ja sai nimeks **Kohtla-Järve 16. Keskkool**, õpilasi oli 850.

Aastatel 1982–2004, kui kooli juhtis Ingrid Krajerenko, avati koolis matemaatika- ja füüsika süvaõppe klassid (aineõpetajad olid Niina Smirnova, Ljubov Zavjalova, Antonina Popova, Rita Genno, Veera Poljakova) ja kool sai kuulsaks sportlike saavutuste poolest (kehalise kasvatuse õpetaja oli korvpalli maailmameister Maret-Mai Višnjova). Viktor Višnjovi innuka tegevuse tõttu kool spordiinventariga varustatuses üleliiduliselt teisele kohale. 1991. aastal sai kooli nimeks **Jõhvi 3. Keskkool**, 9.04.1996 **Jõhvi Vene Gümnaasium***.*

Teatristuudio Edelweiss töötab koolis alates 1998. aastast, alates algusest on juhendaja Tatjana Laada.

2002. aastal alustas tööd varane keelekümblusklass, klassi õpetajaks sai Tiiu Sass. Keelekümblusprogrammi rakendamist toetas Jõhvi Vallavalitsus.

Aastatel 2004–2013 juhtis kooli Mare Lihtsa. 2005. aastal liitus kool täieliku varase keelekümbluse programmiga. Õpilaste eesti keele oskuse parandamiseks toimusid aastatel 2003–2010 iga-aastased suvised keelelaagrid, projekti- ja laagrijuhiks eesti keele ja muusikaõpetaja Inge Papp; keelelaagri, eesti ajaloo ja kultuurilooga tutvumisele suunatud projekte kirjutasid ka õpetajad Ülle Peedo ja Laine Jürise. Keelelaagrid toimusid Värskas, Ahjal, Kuremaal ja teistes Eesti looduskaunites paikades koos eesti keelt emakeelena kõnelevate lastega.

Vokalistide konkurss toimus esmakordselt 2002. aastal „Kuldse hääle" nime all, idee autor ja konkursi läbiviija oli muusikaõpetaja Jelena Afanasjeva. 2012. aastal nimetati see huvijuhi Antonina Lattu initsiatiivil „Eurovisiooniks".

Kooli olümpiamängud toimusid esmakordselt 2005. aastal, algusest tänaseni on neid organiseerinud kehalise kasvatuse õpetaja Viktor Predbannikov. Mängude avamisel on osalenud olümpiavõitjad Erika Salumäe ja Erki Nool ning sportlased Elina Partõka, Leonid Gulov ja Jüri Tarmak.

2013. aastast kooli juhtiva Irina Šulgina, kes on kooli matemaatikaklassi 1984. aasta vilistlane, õppe- ja kasvatustöö prioriteetideks on iga õpilase potentsiaali ja võimete maksimaalne väljaarendamine, noorte ettevalmistamine iseseisvaks eluks ja nende täisväärtuslikeks ühiskonna liikmeteks kujundamine. Suurt tähelepanu pööratakse õppetöös iga õpilase individuaalsele lähenemisele, loomingulistele tegevustele, uurimuslikule õppele ja õpilaste positiivse suhtumise kujundamisele iseendasse ja ümbritsevasse maailma.

2014. aastal liitus kool projektiga „Ettevõtlik kool", mille raames viiakse läbi õppetunde, ringitööd ja üritusi, et arendada õpilastes initsiatiivikust ja ettevõtlikkust, näiteks vene keele ja kirjanduse õpetaja Ljudmilla Zagorulko juhendamisel on ette valmistatud ja õpilaste poolt läbi viidud ekskursioonitunde Toilas gümnaasiumiõpilastele ja linna külastajatele teemal „Igor Severjanini poeetilised teerajad". Algklasside õpetaja Tatjana Volnuhhina viib projekti raames oma õpilastega regulaarselt läbi nii tunde kui ka ringitööd alates esimesest klassist.

1. septembrist 2015 muutus kool põhikooliks ja sai nimeks **Jõhvi Vene Põhikool**.

2018. aasta jaanuaris algas koolihoone renoveerimine, üldmaksumus 3,4 miljonit eurot. Õpperuumid muutusid funktsionaalsemateks, mistõttu kool mahtus väiksemale pinnale, tekkisid lisaklassid. Mõned klassid on varustanud Haridus- ja Teadusministeerium, ehitajad, valla volikogu liikmed ja Jõhvi valla juhatus.

2019. aasta septembris algas kooli staadioni renoveerimine. Kool sai kaks jooksurada, üks pikkusega 100 ja teine 250 meetrit. Samuti ehitati tartaankattega väljak, kunstmuruga staadioniväljak ja liivaväljak rannavõrkpalli jaoks.

2023. aastal sai kooli nimeks **Jõhvi Kesklinna Kool**.

Viited
------

1. ↑  "Põhjarannik 6 jaanuar 2022 — DIGAR Eesti artiklid". *dea.digar.ee*. Vaadatud 8. detsembril 2023.

Välislingid
-----------

* Kooli koduleht
* Allikas